##  Møtereferat

**Møtet gjelder:** Menighetsrådsmøte i Sverresborg sokn 20.01.2021 kl. 19.00.

**Deltakere:**  Michael M. Belsnes David Høivik Charlotte Erichsen Elvebakk

Silje Kristin Meisal Ivar Selmer-Olsen Olav Stenhaug

 Terje Ø. Simonsen Magnus K. Vinnes Nora Levold Halldis Nergård Astrid Sollie Knut Sørby Anette G. Pettersen Aud Singstad (sekretær)

**Møteinnkaller:** Menighetsrådets leder

**Møtested:** Teams

**MR-sak 01/21** **Godkjenning av innkalling, saksliste og protokoll**

Referat fra AU-møte 12.01.21 ble tatt til orientering.

Referat fra MR-møte 09.12 ble godkjent.

 *Vedtak: MR godkjenner protokoll fra MR-møtet 9. desember 2020.*

**MR-sak 02/21**   **Orienteringssaker**

* **Julen 2020** – orientering ved Silje K. Meisal. Fine gudstjenester både på kirkesenteret og i Havstein. Utegudstjenesten ble vellykket med 60 tilhørere. Det ble arrangert barnehage- og skolevandringer ved kirkesenteret før jul. Stab og frivillige la ned en stor innsats for å få dette til, da det ble vanskelig å arrangere de faste julegudstjenestene. Julevandringene ble svært godt tatt imot av både barn og voksne.
* **Markering av at Ingrid Smalås går av med pensjon** vil skje etter gudstjeneste på kirkesenteret den 14. februar. Dette forutsetter at man da kan ha 50 personer tilstede.
* **Nye spesialbygde møbler er på plass i prestesakristiet i Havsteinkirka.** Aud Singstad sender takk til kirkevergens kontor.
* **Kirkelig statistikk for 2020** ved staben. Det har vært flere gudstjenester i 2020 enn i 2019 grunnet alle ekstra dåpsgudstjenester. Dåpstallet er holdt oppe. Tall på deltagere i gudstjenestene og nattverdgjester er selvsagt svært redusert i år. Tall på utmeldinger er stabilt. Økonomisk ser det ut til at ofring til egen menighet blir overraskende høyt, selv om det har vært langt færre i kirkene i 2020.
* **Nyårskonsertene.** De to første konsertene er utsatt. Det er fortsatt håp om at konserten 7. februar kan holdes. Det er ønskelig at de to avlyste konsertene kan finne sted senere i vår.
* **Sverresborg Trøndelag Folkemuseum** ønsker ikke å arrangere Drop-in-vielser i 2021. Menighetsrådet drøftet dette. Staben tar påny kontakt med museet for ytterligere begrunnelse for avgjørelsen.
* **Orientering fra KfiT** ved Ivar

**MR-sak 03/21**    **Tilsetting av kantor**

Sverresborg menighetsråd går inn for at kantorstillingen utlyses eksternt. I utlysningsteksten bør det stå at Ingrid Smalås er kontaktperson i tillegg til Jarle Jakobsen.

*Vedtak: Sokneprest Silje Kristin Meisal oppnevnes til menighetsrådets representant i intervjuutvalget.*

**MR-sak 04/21**   **Samtalene med Ilen og Byåsen menigheter om soknestruktur og samarbeid**

Møtet er avtalt til 1. februar kl 1900 i Sverresborg kirkesenter dersom smitteverntiltakene tillater fysisk møte. Møtets innhold vil nødvendigvis være noe endret etter vedtaket i Kirkelig Fellesråd 16. desember. Der ble det vedtatt en endring i mål og strategiplan for Kirkelig fellesråd i Trondheim: «Kirkelig fellesråd i Trondheim gir sin tilslutning til å tone ned forventningene i strategiplanen til ytterligere endringer i soknestrukturen i Trondheim.» Likevel er det gode grunner til å møtes og ha en dialog om samarbeid og samhandling. Fra Sverresborg møter Silje, Ivar og Ole Jakob. Ilen og Byåsen møter også med 3 representanter og prost Aune og avdelingsleder Wiseth er invitert.

MR foreslår at det i møtet deles erfaringer fra menighetene. Gjerne arrangement der enkelte menighet har gode erfaringer som kanskje også kan prøves ut i de andre menighetene. Det er også spennende hvis det i møtet kan komme fram på hvilke områder den enkelte menighet virkelig ønsker å gå inn i et samarbeid og hvor en vilje til gjennomføring også er tilstede.

**MR-sak 05/21**   **Hovedstrategier for 2021**

**HANDLINGSPLAN FOR SVERRESBORG MR 2021**

**Menighetsrådet vil utvikle og styrke:**

-          Ungdomsarbeidet

-          Frivilligheten

-          Givertjenesten

-          Samarbeid med andre lag og foreninger i nærmiljøet

-          Utvalgsstrukturen

-          Julemessa

-          Fellesskapsbyggende aktiviteter

-          Fornyelse av orgelet i Havstein kirke

**Menighetsrådet vil gjennomføre:**

-          Konserter og arrangementer i kirkesenteret (musikk, opplesning, møter og diskusjoner o.l.,) i første omgang 3 nyttårskonserter i smb med at Ingrid Smalås går av

-          Åpen kirke

-          Særlige tiltak, oppgaver og endringer som følge av pandemien

-          Ordnet driftsovertakelse av Sverresborg kirkesenter

-          Dialog med nabomenighetene med tanke på økt samarbeid

-          Revisjon av gudstjenesteliturgien

-          En diskusjon om «tro, felleskap og toleransens grenser» i rådet og på eventuelle menighetsarrangement

- En diskusjon om menighetens misjonsengasjement

*Vedtak: Sverresborg menighetsråd godkjenner den framlagte handlingsplan med de korreksjoner som kom fram på møtet.*

(Korreksjonene er ført inn i referatteksten over.)

**MR-sak 06/21**   **Møteplan og møtetema våren 2021**

Det planlagte MR-møtet 23. mars er lagt til samme dag som Fasteaksjonen. Staben vil finne ut om den tradisjonelle fasteaksjonen, der konfirmantene går fra dør til dør og samler inn penger, planlegges gjennomført i 2021. Hvis aksjonen blir digital som i 2020, kan menighetsrådsmøtet avholdes som planlagt.

|  |  |  |  |
| --- | --- | --- | --- |
| **Møtedato** | **Tema MR** | **AU-møter** |  |
| Onsdag 20. januarKl. 19.00 | StrategiplanForberede årsmelding 2020 | 12. januar kl. 19.00 |  |
| Tirsdag 16. februarkl. 19.00  | Ofringer 2021 Godkjenne regnskap 2020Godkjenn menighetsrådets årsmelding | 9. februar kl. 19.00  |  |
| Tirsdag 23. mars kl. 18.00Mulig behov for endring av dato grunnet fasteaksjonen | Møte med prostenTema: Gudstjenesteforordningen | Tirsdag 16. marsKl. 19.00 |  |
| Søndag 11. april Kl. ?(Kan ikke være kl. 11) | «Påskelovsang»**Menighetens årsmøte** |  | Gudstjeneste på kirkesenteretKirkekaffe og årsmøte |
| Onsdag 28. aprilkl. 19.00 | Møteplan for høstenTema: | Tirsdag 20. april kl. 19 |  |
| Onsdag 2. junikl. 18.00 | Fellesmøte ved staben FrivillighetGudstjeneste-LiturgiHavstein kirke/kirkesenteret | 26. mai kl. 19 |  |

**MR-sak 07/21**   **Ofringer 2021**

AU ønsker å gjøre en grundig behandling av innkomne offersøknader og at menighetsrådet får tilgang til søknadene og tid til å vurdere disse. Behandling av alle søknader om offer i 2021 tas derfor i februarmøtet. Inntil det foreslår AU at Bibelselskapet får ofring som sedvane på Bibeldagen 31.01 og at det også blir en ofring til misjonsprosjektet tidlig på året.

*Vedtak: Ofringen den 31.01 går til Det norske Bibelselskap og den 07.02 går til Misjonsprosjektet.*

**MR-sak 08/21**   **Driftsoverdragelsen** – **Oppnevning av komite**

Etter å ha orientert menigheten på menighetsmøte etter årsmøte sendte Sverresborg MR (SMR) sommeren 2018 en søknad til Kirkelig Fellesråd i Trondheim (KfiT) der SMR ba KfiT overta drifts- og vedlikeholdsansvaret for Sverresborg kirkesenter (SKS). SMR ba om at SKS ble lagt inn under de samme administrative betingelser som kirkene i soknene, hvilket innebærer at eiendommen overføres fra SMR til Sverresborg sokn. I desember 2020 gjorde KfiT følgende vedtak:

«Kirkelig Fellesråd i Trondheim slutter seg til en overdragelse av Sverresborg kirkesenter fra menighetsrådet til soknet med Kirkelig fellesråd i Trondheim som forvaltningsansvarlig. Som vederlag for overdragelsen finansierer fellesrådet sletting av lånet menighetsrådet har tatt opp i forbindelse med byggingen av kirkesenteret. Det forutsettes at finansieringen kan skje ved bruk av investeringsmidler. Det forutsettes at leieavtalen mellom Sverresborg menighetsråd og Kirkelig fellesråd i Trondheim opphører fra overdragelsesdato. Ved ekstern utleie fordeles inntekter mellom menighetsråd og fellesrådet etter takster som er vedtatt for utleie av kirker. Kirkelig Fellesråd vil snarlig invitere representanter fra Sverresborg sokn til samtaler for å bli orientert om servicekontrakter, økonomi og dokumentasjon vedrørende bygget og for å drøfte og avklare oppgavefordelingen i den nye rollefordelingen med KfiT som drifts- og vedlikeholdsansvarlig og soknet som eiere med disposisjonsrett.»

*Vedtak:*

*«Følgende oppnevnes til å sitte i en komite for å jobbe fram en god avtale rundt driftovertakelsen av Sverresborg kirkesenter: Ole Jakob Lund, Peter Singstad (leder), Terje Simonsen, Olav Stenhaug, Vidar Halsteinli, Aud Singstad.»*

Utvalget blir bedt om å bidra til en ryddig overtakelse, drøfte de økonomiske forholdene, forhandle fram en avtale med KfiT samt identifisere «vaktmesteroppgaver» som fremdeles må ivaretas av menigheten. KfiT vil ta initiativ til første møte mellom "partene", men utvalget bør allerede førstkommende uke starte sine egne drøftinger og avklaringer før de møter KfiT, og det vil vel også være naturlig at ikke hele utvalget møter til samtaler med KfiTs representanter.  Menighetsrådets nye ledertrio holdes orientert ved at de mottar de aktuelle mailer i saken.

**MR-sak 09/21**   **Valg av ny MR-ledelse**

Charlotte E. Elvebakk og Magnus K. Vinnes avløser Ivar Selmer-Olsen fra og med 1. mars 2021. Magnus K. Vinnes velges som leder, Knut Sørby og Charlotte E. Elvebakk blir nestledere. AU blir dermed bestående av Magnus, Knut, Charlotte og Silje pluss Aud som sekretær for AU og MR. Ivar fortsetter som MRs representant i KfiT.

*Vedtak: Magnus K. Vinnes velges som leder av Sverresborg menighetsråd f.o.m. 01.03.21. Charlotte E. Elvebakk og Knut Sørby velges som nestledere.*

**MR-sak 10/21**    **Koronasituasjonen.**

Menighetsrådet orienteres om de siste retningslinjer og planer for menighetens arbeid framover i lys av disse. Det er lov med ti personer tilstede i gudstjenestene nå og det prioriteres å tilby dåpsgudstjenester framover. Førstkommende søndag, 24.01, er det planlagt utendørs gudstjenestesamling ved Havstein kl. 12.

Staben har siden jul produsert tre digitale musikkandakter. Menighetsrådet gir staben skryt for dette arbeidet. Det er ønskelig med et par salmer man kan synge med på. Menighetsrådet støtter innkjøp av mikrofoner og annet utstyr som kan lette og bedre arbeidet med digitale produksjoner. Det foreslås også å søke om støtte til disse investeringene.

*Vedtak: Sverresborg menighetsrådet støtter innkjøp av nødvendig utstyr til digitale produksjoner fra kirkene våre.*

**MRsak 11/21 Eventuelt**

1. **Ungdomsarbeider**

Ivar Selmer-Olsen ber stab og menighetsråd om å ivareta oppfølging av Nathalie Ljøkjell og de tre som har oppdrag i «Krybba», slik at de nødvendige avtaler er på plass både med ungdommene selv og lønnsavdeling hos kirkevergen.